তথ্যবিবরণী নম্বর : ৪৭০৩

**চট্টগ্রামে বিজয় স্তম্ভ ও মুক্তিযুদ্ধ জাদুঘর প্রতিষ্ঠা করা হবে**

 **-- মুক্তিযুদ্ধ বিষয়ক মন্ত্রী**

চট্টগ্রাম,২**৬ অগ্রহায়ণ (১১** ডিসেম্বর**) :**

 মুক্তিযুদ্ধ বিষয়ক মন্ত্রী  আ ক ম মোজাম্মেল হক বলেছেন, চট্টগ্রামে বিজয় স্তম্ভ ও মুক্তিযুদ্ধ জাদুঘর প্রতিষ্ঠা করা হবে।

 মন্ত্রী  আজ চট্টগ্রামে মুক্তিযুদ্ধের বিজয় মেলা পরিষদ আয়োজিত  স্মৃতিচারণমূলক অনুষ্ঠানে প্রধান অতিথির বক্তব্যে একথা বলেন।

 মন্ত্রী বলেন, ‘জয় বাংলা’ কখনো কোনো দলীয় বা রাজনৈতিক স্লোগান ছিল না। এটা ছিল মুক্তিযোদ্ধাদের অনুপ্রাণিত হওয়ার মন্ত্র। দেশকে হানাদারমুক্ত করার মন্ত্র। তিনি  সকলকে জয় বাংলা স্লোগান ব্যবহারের আহ্বান জানান। তিনি বলেন, মুজিববর্ষ ও স্বাধীনতার সুবর্ণজয়ন্তী উদ্‌যাপন এ দু’টো জাতীয় অনুষ্ঠান মিলে আগামী দুই বছর মুক্তিযোদ্ধাদের জন্য গুরুত্বপূর্ণ সময়। এ সময়  মুক্তিযুদ্ধের চেতনা সর্বত্র ছড়িয়ে দিতে হবে।

 বীর মুক্তিযোদ্ধা এম এ মনসুরের সভাপতিত্বে অনুষ্ঠানে অন্যান্যের মধ্যে কেন্দ্রীয় শ্রমিক লীগ সভাপতি বীর মুক্তিযোদ্ধা মোল্যা আবুল কালাম আজাদ, সাধারণ সম্পাদক আজম খসরু এবং আওয়ামী লীগের উপপ্রচার সম্পাদক আমিনুল ইসলাম বক্তব্য রাখেন।

#

মারুফ/ফারহানা/রফিকুল/সেলিম/২০১৯/২১৫০ ঘণ্টা

তথ্যবিবরণী নম্বর : ৪৭০২

**বঙ্গবন্ধুর ৭ মার্চের ভাষণই ছিল স্বাধীনতা যুদ্ধের আহ্বান**

 **-- কৃষিমন্ত্রী**

টাঙ্গাইল,২**৬ অগ্রহায়ণ (১১** ডিসেম্বর**) :**

 কৃষিমন্ত্রী ড. মোঃ আব্দুর রাজ্জাক বলেছেন, দীর্ঘ নয় মাসের রক্তক্ষয়ী যুদ্ধের পর ৭১ সালের এই দিনে পাক বাহিনীর আত্মসমর্পণ ও পলায়নের মধ্য দিয়ে ৪৮ বছর আগে হানাদার মুক্ত হয়েছিল টাঙ্গাইল। ঐদিন স্বজন হারানোর ব্যথা ভুলে হাজার হাজার উৎফুল্ল জনতা রাস্তায় নেমে আসে।

 আজ টাঙ্গাইল পৌরসভা মাঠে ৬ দিনব্যাপী টাঙ্গাইল হানাদার মুক্ত দিবস ও বিজয় দিবস উদ্‌যাপন অনুষ্ঠানে মন্ত্রী এসব কথা বলেন।

 মন্ত্রী বলেন, বঙ্গবন্ধুর ৭ মার্চের ভাষণই ছিল স্বাধীনতা যুদ্ধের আহ্বান, মুক্তিযুদ্ধের চেতনার কথা বাঙালি জাতিয়তাবাদের কথা, অসাম্প্রদায়িক চেতনার কথা।

 অনুষ্ঠান উদ্‌যাপন কমিটির আহ্ববায়ক ও সদর পৌর সভার প্যানেল মেয়র মোঃ জামিলুর রহমান মিরনের সভাপতিত্বে বিশেষ অতিথির বক্তব্য রাখেন সংসদ সদস্য মোঃ ছানোয়ার হোসেন, তানভির হাসান ছোট মনির ও জেলা আওয়ামী লীগের যুগ্ম-সাধারণ সম্পাদক খন্দকার আশরাফুজ্জামান স্মৃতি।

#

গিয়াস/ফারহানা/রফিকুল/সেলিম/২০১৯/২২০০ ঘণ্টা

তথ্যবিবরণী নম্বর : ৪৭০১

বিটিসিএল’র সব স্কুলের প্রাথমিক শাখাকে ডিজিটালাইজ করা হবে

 --- ডাক ও টেলিযোগাযোগ মন্ত্রী

ঢাকা, ২৬ অগ্রহায়ণ (১১ ডিসেম্বর) :

 ডাক ও টেলিযোগাযোগ মন্ত্রী মোস্তাফা জব্বার বলেছেন, আগামী জানুয়ারি মাসের মধ্যে বাংলাদেশ টেলিকমিউনিকেশন কোম্পানি লিমিটেড-বিটিসিএল’র আওতাধীন সব স্কুলের প্রাথমিক শাখাকে ডিজিটালাইজ করা হবে।

 আজ ঢাকার মগবাজার বিটিসিএল আইডিয়াল স্কুলের প্রাথমিক শাখায় ডিজিটাল শ্রেণিকক্ষ উদ্বোধন অনুষ্ঠানে প্রধান অতিথির বক্তৃতায় এ কথা বলেন।

 মন্ত্রী বলেন, বিটিসিএল’র আওতাধীন সব স্কুল ডিজিটাল করার লক্ষ্যে প্রাথমিক স্কুলগুলোর ক্লাশরুম ডিজিটাল করা হবে এবং ডিজিটাল কনটেন্ট প্রদান করা হবে। অন্যদিকে বিটিসিএল’র সকল স্কুলে কম্পিউটার ল্যাব স্থাপন করা হবে। মন্ত্রী বলেন বিটিসিএল আইডিয়াল স্কুলের প্রাথমিক স্তরের শিক্ষার্থীদেরকে ট্যাব দেয়া হবে এবং তাদেরকে প্রোগ্রামিং শেখানো হবে।

 বিটিসিএল আইডিয়াল স্কুলের সভাপতি মোঃ আব্দুর রউফের সভাপতিত্বে বিটিসিএল’র ব্যবস্থাপনা পরিচালক ড. মোঃ রফিকুল মতিন এবং তথ্যপ্রযুক্তি বিশেষজ্ঞ এবং বিজয ডিজিটালের প্রধান নির্বাহী জেসমিন জুঁই বক্তৃতা করেন।

 উল্লেখ্য, মগবাজার বিটিসিএল আইডিয়াল স্কুলের প্রাথমিক শাখায় এগারোটি শ্রেণিকক্ষকে ডিজিটালাইজড করা হয়েছে। মন্ত্রী এ সময় শ্রেণিকক্ষগুলো ঘুরে দেখেন এবং শিক্ষার্থীদের সাথে কথা বলেন।

#

আকতারুল/ফারহানা/রফিকুল/জয়নুল/২০১৯/২১৩০ঘণ্টা

তথ্যবিবরণী নম্বর : ৪৭০০

**স্থানীয় সরকার মন্ত্রীর সাথে বিল এন্ড মেলিন্ডা গেটস ফাউন্ডেশনের প্রতিনিধিদলের সাক্ষাৎ**

ঢাকা, ২৬ অগ্রহায়ণ (১১ ডিসেম্বর) :

 স্থানীয় সরকার মন্ত্রী মোঃ তাজুল ইসলামের সাথে আজ সচিবালয়ে তাঁর অফিস কক্ষে বিল এন্ড মেলিন্ডা গেটস ফাউন্ডেশনের দক্ষিণ পূর্ব এশিয়া অঞ্চলের উপ-পরিচালক রোশান আরা শ্রেষ্ঠার নেতৃত্বে একটি প্রতিনিধিদল সাক্ষাৎ করে।

 সাক্ষাৎকালে তাঁরা জানান, বাংলাদেশে সুপেয় পানি সরবরাহ ও পয়ঃনিষ্কাশন ব্যবস্থাপনার বিভিন্ন প্রকল্পে সহায়তা করছে এবং মন্ত্রীকে এক্ষেত্রে তাঁরা আরো সহায়তা করতে আগ্রহী।

 মন্ত্রী প্রতিনিধিদলকে ধন্যবাদ জানিয়ে বাংলাদেশে তাঁদের সহযোগিতা অব্যাহত রাখার আহ্বান জানান।

 এ সময় স্থানীয় সরকার বিভাগের সচিব হেলালুদ্দীন আহমদ, জনস্বাস্থ্য প্রকৌশল অধিদপ্তরের প্রধান প্রকৌশলী মোঃ সাইফুর রহমান-সহ মন্ত্রণালয় ও বিল এন্ড মেলিন্ডা গেটস ফাউন্ডেশনের সংশ্লিষ্ট কর্মকর্তাগণ উপস্থিত ছিলেন।

#

হাসান/মাহমুদ/রফিকুল/জয়নুল/২০১৯/২০৫৫ঘণ্টা

তথ্যবিবরণী নম্বর : ৪৬৯৯

**এশিয়া-প্যাসিফিক ইনফরমেশন সুপার হাইওয়ের মাধ্যমে**

**স্বল্পমূল্যে ইন্টারনেট সংযোগ দেওয়া হবে**

 **-- অর্থমন্ত্রী**

ঢাকা,২**৬ অগ্রহায়ণ (১১** ডিসেম্বর**) :**

অর্থমন্ত্রী আ হ ম মুস্তফা কামাল বলেছেন, জলবায়ু পরিবর্তনের কারণে বিশ্ব এখন হুমকির সম্মুখীন। জলবায়ু দূষণে বাংলাদেশের কোনো ভূমিকা না থাকলেও বাংলাদেশ জলবায়ু পরিবর্তনের বিরূপ প্রভাবের শিকার যা এর উন্নয়ন অগ্রযাত্রাকে ব্যাপকভাবে বাধাগ্রস্ত করছে। জলবায়ু পরিবর্তনের কারণে জলোচ্ছ্বাস বেড়েছে। জলবায়ু পরিবর্তন থেকে উদ্ভূত বহুবিধ প্রভাবকে টেকসইভাবে সমাধানের জন্য আন্তর্জাতিক বিভিন্ন সংস্থাকে অগ্রণী ভূমিকা পালন করতে হবে।

আজ ঢাকায় শেরে বাংলা নগরে অর্থমন্ত্রীর নিজ দফতরে  জাতিসংঘের আন্ডার সেক্রেটারি জেনারেল এবং ইউনাইটেড নেশনস ইকোনমিক অ্যান্ড সোশ্যাল কমিশন ফর এশিয়া অ্যান্ড দ্য প্যাসিফিকের (এসক্যাপ) নির্বাহী সচিব আরমিদা সালসিয়াহ আলিসজাহবানার সাথে সাক্ষাতে মন্ত্রী এসব কথা বলেন।

বৈঠকে এশিয়া-প্যাসিফিক ইনফরমেশন সুপার হাইওয়ে, মানব সম্পদের দক্ষতা বৃদ্ধি, যোগাযোগ, বাণিজ্য সম্প্রসারণ ইত্যাদি বিষয়ে আলোচনা হয়। অর্থমন্ত্রী মতামত প্রকাশ করেন, এশিয়া-প্যাসিফিক ইনফরমেশন সুপার হাইওয়ের মাধ্যমে এশিয়া ও প্রশান্ত মহাসাগরীয় অঞ্চলের দেশগুলোকে ট্রান্স এশিয়ান রেললাইন বরাবর ফাইবার অপটিক কেব্‌ল দিয়ে সংযুক্ত করে স্বল্পমূল্যে ইন্টারনেট সংযোগ দেওয়া সম্ভব হবে। এসডিজির উদ্দেশ্য পূরণে সুস্বাস্থ্য, গুণগত শিক্ষা, উদ্ভাবন, স্মার্ট সিটির মতো লক্ষ্য অর্জনে ইনক্লুসিভ ইন্টারনেট গুরুত্বপূর্ণ অনুষঙ্গ। তাই এসক্যাপের সদস্যভুক্ত দেশগুলোকে এশিয়ান-প্যাসিফিক ইনফরমেশন সুপার হাইওয়েতে যুক্ত করা ফলপ্রসূ হবে।

এসক্যাপের নির্বাহী সেক্রেটারি এসব বিষয়ে বাংলাদেশের সঙ্গে কাজ করার প্রত্যয় ব্যক্ত করেন। তিনি বাংলাদেশের অর্থনৈতিক অগ্রগতির প্রশংসা করে যে কোনো প্রয়োজনে তারা পাশে থাকবেন বলে আশস্ত করেছেন এসক্যাপ-এর নির্বাহী সেক্রেটারি।

#

গাজী তৌহিদুল/ফারহানা/সঞ্জীব/সেলিম/২০১৯/২০২০ ঘণ্টা

তথ্যবিবরণী নম্বর : ৪৬৯৮

মানব উন্নয়ন সূচকে দেশ এগিয়ে যাচ্ছে

 --- পরিকল্পনামন্ত্রী

ঢাকা, ২৬ অগ্রহায়ণ (১১ ডিসেম্বর) :

 পরিকল্পনামন্ত্রী এম এ মান্নান বলেছেন, সরকার সব খাতে ভালো করছে বলেই মানব উন্নয়ন সূচকে দেশ এগিয়ে যাচ্ছে। সরকারের মেগা প্রকল্পের সুফল পাওয়া শুরু হলে এ সূচকে আরো অগ্রগতি হবে।

 মন্ত্রী আজ ঢাকায় এনইসি সম্মেলন কক্ষে ‘হিউম্যান ডেভেলপমেন্ট রিপোর্ট-২০১৯’ প্রকাশনা অনুষ্ঠানে এসব কথা বলেন।

 মন্ত্রী বলেন, সরকার শিক্ষা ও স্বাস্থ্য-সহ বিভিন্ন খাতে প্রচুর বিনিয়োগ করেছে। জনগণ যার সুফল পাচ্ছে। উন্নয়নশীল দেশে কিছু বৈষম্য থাকে, তবে এ বিষয়ে সরকার সতর্ক রয়েছে।

 উল্লেখ্য, জাতিসংঘ উন্নয়ন কর্মসূচি (ইউএনডিপি)-এর মানব উন্নয়ন প্রতিবেদন অনুযায়ী বৈশ্বিক মানব উন্নয়ন সূচকে একধাপ এগিয়ে ১৩৫তম স্থান অর্জন করেছে বাংলাদেশ। ১৮৯টি দেশ নিয়ে এ সূচক তৈরি করা হয়েছে। ২০১৮ সালের তথ্যের ভিত্তিতে ২০১৯ সালে এ প্রতিবেদন প্রকাশিত হলো। গত বছর বাংলাদেশের অবস্থান ছিল ১৩৬তম।

 অনুষ্ঠানে অন্যান্যের মধ্যে পরিকল্পনা সচিব মোঃ নুরুল আমিন, পরিকল্পনা কমিশনের সদস্য ড. শামসুল আলম, অর্থনীতিবিদ ড. খলীকুজ্জামান আহমেদ, ড. হোসেন জিল্লুর রহমান ও ইউএনডিপির ঊর্ধ্বতন কর্মকর্তা-সহ সরকারের সংশ্লিষ্ট ঊর্ধ্বতন কর্মকর্তারা উপস্থিত ছিলেন।

#

শাহেদ/মাহমুদ/সঞ্জীব/জয়নুল/২০১৯/২০৪০ঘণ্টা

তথ্যবিবরণী নম্বর : ৪৬৯৭

টেকসই উন্নয়ন নিশ্চিত করতে বিনিয়োগ বাড়াতে হবে

 --- পরিকল্পনা মন্ত্রী

ঢাকা, ২৬ অগ্রহায়ণ (১১ ডিসেম্বর) :

 পরিকল্পনা মন্ত্রী এম এ মান্নান প্রশান্ত মহাসাগরীয় অঞ্চলে টেকসই উন্নয়ন নিশ্চিত করতে বিনিয়োগ বাড়ানোর ওপর গুরুত্বারোপ করেন ।

 আজ ঢাকার স্থানীয় এক হোটেলে ইনক্লুসিভ ফাইন্যান্সিং ফর এসডিজি ইন এশিয়া অ্যান্ড দ্য প্যাসিফিক বিষয়ক দু’দিনব্যাপী এক আন্তর্জাতিক সম্মেলনে বক্তৃতাকালে মন্ত্রী এ কথা বলেন।

 মন্ত্রী বলেন, অবকাঠামো, গ্রামে গ্রামে বিদ্যুৎ পৌঁছে দেওয়া-সহ শিক্ষায় ব্যাপক উন্নয়ন হয়েছে। তিনি বলেন, ২০৪১ সালের মধ্যে বাংলাদেশ উন্নত দেশে পরিণত হবে। এজন্য দেশে ব্যাপক বিনিয়োগের প্রয়োজন হবে।

 অনুষ্ঠানে আরো বক্তৃতা করেন কম্বোডিয়ার বাণিজ্য মন্ত্রণালয়ের ভাইস মিনিস্টার Bun Chanthy, শ্রীলঙ্কার তথ্য ও যোগাযোগ প্রযুক্তি মন্ত্রী Bandula Gunawardena, তত্ত্বাবধায়ক সরকারের সাবেক উপদেষ্টা মির্জ্জা ড. এ বি আজিজুল ইসলাম, নেপালের জাতীয় পরিকল্পনা কমিশনের ভাইস চেয়ারম্যান অধ্যাপক ড. পুষ্প রাজ কাদেল এবং ইন্ডিপেনডেন্ট ইউনিভার্সিটি অভ্ বাংলাদেশের অধ্যাপক মোঃ আলী তসলিম প্রমুখ।

#

শাহেদ/ফারহানা/রফিকুল/জয়নুল/২০১৯/২০৩০ঘণ্টা

Handout Number : 4696

**Deputy Foreign Minister of Belarus calls on Foreign Minister**

Dhaka, 11 December :

 Deputy Foreign Minister of Belarus Andrei Dapkiunas called on Foreign Minister Dr. A K Abdul Momen at the latter’s office today.

 During this meeting, the two ministers discussed various issues of mutual interests ranging from trade and economic cooperation to Rohingya issues and agreed to strengthen the already existing friendly ties.

 Bangladesh Foreign Minister expressed gratitude towards the people of Belarus for their support during the War of Liberation in 1971 and appreciated the fact that the relations between the two countries were intensifying gradually through a number of initiatives taken by the two governments.  He underscored the need to exchange more trade and investment delegations and invited Belarusian businessmen and entrepreneurs from Belarus to invest in the Export Processing (EPZs), Special Economic Zones (SEZs) and Hi-Tech Parks (HTP) in Bangladesh.

 When the Belarusian Deputy Minister informed that Belarus would be the Chair of the Eurasian Economic Commission from 1st of January 2020 for a year, Bangladesh Foreign Minister requested his government to play a special role in favour of Bangladesh to get duty-free, quota-free facilities to the Eurasian market.

  Dr. Momen also discussed the Rohingya situation in details and he requested Mr. Dapkiunas to talk to his counterpart of Myanmar and also mentioned that the Belarusian government needs to extend its assistance to ensure safe and dignified repatriation of the forcefully displaced Rohingyas to their homeland Myanmar. Mr. Dapkiunas assured that his government would look into the matter positively.

#

Tohidul/Mahmud/Rafiqul/Joynul/2019/2010hours

তথ্যবিবরণী নম্বর : ৪৬৯৫

জাতীয় পতাকা উত্তোলনে বিধি মেনে চলার আহ্বান

ঢাকা, ২৬ অগ্রহায়ণ (১১ ডিসেম্বর) :

 আগামী ১৬ ডিসেম্বর মহান বিজয় দিবস উদ্যাপন কর্মসূচির অংশ হিসেবে সকল সরকারি, আধা-সরকারি, স্বায়ত্তশাসিত ও বেসরকারি ভবন, বিদেশে অবস্থিত বাংলাদেশের কূটনৈতিক মিশন এবং কনস্যুলার অফিসে জাতীয় পতাকা উত্তোলন করা হবে।

 ‘গণপ্রজাতন্ত্রী বাংলাদেশের জাতীয় পতাকা বিধিমালা, ১৯৭২ (সংশোধিত ২০১০)’ এর বিধি ৩ অনুযায়ী ‘জাতীয় পতাকা’ গাঢ় সবুজ রঙের হবে এবং ১০:৬ দৈর্ঘ্য ও প্রস্থের আয়তক্ষেত্রাকার সবুজ রঙের মাঝখানে একটি লাল বৃত্ত থাকবে। লাল বৃত্তটি পতাকার দৈর্ঘ্যরে এক-পঞ্চমাংশ ব্যাসার্ধ বিশিষ্ট হবে। পতাকার দৈর্ঘ্যরে নয়-বিংশতিতম অংশ হতে অঙ্কিত উল্লম্ব রেখা এবং পতাকার প্রস্থের মধ্যবর্তী বিন্দু হতে অঙ্কিত আনুভূমিক রেখার পরস্পর ছেদ বিন্দুতে বৃত্তের কেন্দ্র বিন্দু হবে।

 জাতীয় পতাকার সঠিক মাপ ও যথাযথ নিয়ম অনুসরণ না করে অনেকে জাতীয় পতাকা উত্তোলন করে থাকেন, যা জাতীয় পতাকার অবমাননার সামিল।

 মহান মুক্তিযুদ্ধের মাধ্যমে অর্জিত এ পতাকার সঠিক মর্যাদা রক্ষায় গণপ্রজাতন্ত্রী বাংলাদেশের পতাকা বিধিমালা, ১৯৭২ (সংশোধিত ২০১০)’ এ বর্ণিত পদ্ধতি যথাযথভবে অনুসরণ করে সঠিক মাপের মানসম্মত পতাকা উত্তোলনের জন্য সংশ্লিষ্ট সরকারি-বেসরকারি প্রতিষ্ঠান তথা সর্বসাধারণকে মুক্তিযুদ্ধ বিষয়ক মন্ত্রণালয়ের পক্ষ হতে অনুরোধ করা হয়েছে।

#

মারুফ/মাহমুদ/রফিকুল/জয়নুল/২০১৯/১৯৪০ঘণ্টা

তথ্যবিবরণী নম্বর : ৪৬৯৪

বিসিএস ২৭তম ব্যাচের সদস্য মোঃ শফিউল্লাহ’র মৃত্যুতে জনপ্রশাসন প্রতিমন্ত্রীর শোক

ঢাকা, ২৬ অগ্রহায়ণ (১১ ডিসেম্বর) :

 বাংলাদেশ সিভিল সার্ভিস (প্রশাসন ক্যাডার) এর ২৭তম ব্যাচের সদস্য মোঃ শফিউল্লাহ আজ ভোরে হৃদরোগে আক্রান্ত হয়ে মৃত্যুবরণ করেছেন (ইন্নালিল্লাহি --- রজিউন)। মৃত্যুকালে তাঁর বয়স হয়েছিল ৪২ বছর।

 জনপ্রশাসন মন্ত্রণালয়ের প্রতিমন্ত্রী ফরহাদ হোসেন তাঁর মৃত্যুতে গভীর শোক ও দুঃখ প্রকাশ করেছেন। এক শোকবার্তায় প্রতিমন্ত্রী বলেন, তিনি ছিলেন একজন সৎ, দক্ষ ও মেধাবী কর্মকর্তা। তিনি ছিলেন দেশ ও জনগণের প্রতি নিবেদিত প্রাণ কর্মী। তাঁর মৃত্যুতে দেশ একজন মেধাবী কর্মকর্তাকে হারালো। প্রতিমন্ত্রী মরহুমের আত্মার মাগফেরাত কামনা করেন ও শোকসন্তপ্ত পরিবারের প্রতি সমবেদনা জানান।

 মোঃ শফিউল্লাহ গাজীপুরে অতিরিক্ত জেলা প্রশাসক (শিক্ষা ও আইসিটি) হিসেবে কর্মরত ছিলেন। মৃত্যুকালে তিনি স্ত্রী ও দুই কন্যা সন্তান রেখে গেছেন।

#

শিবলী/মাহমুদ/রফিকুল/জয়নুল/২০১৯/১৯৩০ঘণ্টা

তথ্যবিবরণী নম্বর : ৪৬৯৩

পরিবেশের ভারসাম্য রক্ষা করে পাহাড়ের উন্নয়ন করতে হবে

 --- বীর বাহাদুর উশৈসিং

ঢাকা, ২৬ অগ্রহায়ণ (১১ ডিসেম্বর) :

 মানুষের জীবন-জীবিকা ও পানির অন্যতম উৎস পাহাড়। মানুষের বুদ্ধিবৃত্তিক ও সাংস্কৃতিক কর্মকা-ে পাহাড়ের ভূমিকা অপরিসীম। পাহাড়কে কেন্দ্র করে পর্যটনের অনেক সম্ভাবনা রয়েছে। এ সম্ভাবনাকে কাজে লাগাতে পরিবেশের ভারসাম্য রক্ষা করে পাহাড়ের উন্নয়ন করতে হবে।

 আজ আন্তর্জাতিক পর্বত দিবস উপলক্ষে পার্বত্য চট্টগ্রাম বিষয়ক মন্ত্রণালয়ের সভাকক্ষে আয়োজিত আলোচনা সভায় প্রধান অতিথির বক্তৃতায় এসব কথা বলেন পার্বত্য চট্টগ্রাম বিষয়ক মন্ত্রী বীর বাহাদুর উশৈসিং। মন্ত্রণালয়ের সচিব মোঃ মেসবাহুল ইসলাম এতে সভাপতিত্ব করেন। সভায় মূল প্রবন্ধ উপস্থাপন করেন পার্বত্য চট্টগ্রাম উন্নয়ন বোর্ডের চেয়ারম্যান নব বিক্রম কিশোর ত্রিপুরা।

 মন্ত্রী বলেন, পৃথিবীর প্রায় ২২ শতাংশ পার্বত্য অঞ্চল। পাহাড় পৃথিবীর ভারসাম্য বজায় রেখেছে। পার্বত্য অঞ্চলের মানুষের জীবন অত্যন্ত বৈচিত্র্যময়। ধর্মীয় দৃষ্টিকোণ থেকে ও পর্বতের গুরুত্ব রয়েছে। পাহাড় থেকে আমরা বেঁচে থাকার জন্য অক্সিজেন পাই, পাহাড় জীববৈচিত্রঈ রক্ষা করে। যত্রতত্র পাহাড় ও বন উজাড়ের কারণে পরিবেশ ও প্রতিবেশের ভারসাম্য নষ্ট হচ্ছে। আমাদের বাঁচার প্রয়োজনে পাহাড়কে রক্ষা করতে হবে।

 মন্ত্রী আরো বলেন, পার্বত্য চট্টগ্রাম বিষয়ক মন্ত্রণালয় পাহাড়ের উন্নয়নের জন্য নানামুখী কর্মসূচি বাস্তবায়ন করছে। আগামী বছর পার্বত্য তিন জেলায় মন্ত্রণালয়ের অধীনস্থ দপ্তর ও সংস্থার মাধ্যমে ২ লাখ গাছের চারা লাগানো হবে।

 সভায় অন্যান্যের মধ্যে বক্তৃতা রাখেন অতিরিক্ত সচিব সুদত্ত চাকমা, রাঙ্গামাটি জেলা পরিষদের প্রধান নির্বাহী কর্মকর্তা এটিএম কাওসার আহমেদ, ইউএনডিপির প্রতিনিধি প্রসেনজিত চাকমা প্রমুখ।

#

নাছির/মাহমুদ/সঞ্জীব/জয়নুল/২০১৯/১৯২০ঘণ্টা

তথ্যবিবরণী নম্বর : ৪৬৯২

ফরেনসিক বিশেষজ্ঞদের দায়িত্বশীল ভূমিকা অপরিহার্য

 --- শিক্ষামন্ত্রী

ঢাকা, ২৬ অগ্রহায়ণ (১১ ডিসেম্বর) :

 শিক্ষামন্ত্রী ডা. দীপু মনি বলেছেন, বিচার সম্পাদন করতে ফরেনসিক রিপোর্টের গুরুত্বপূর্ণ ভূমিকা রয়েছে। সঠিক প্রক্রিয়ায়, স্বল্প সময়ের মধ্যে যথাযথ রিপোর্ট প্রদান না করতে পারলে ন্যায়বিচার প্রক্রিয়া ব্যাহত হয় ও অপরাধী সনাক্তকরণে সমস্যা হয়। অনেক ক্ষেত্রে নিরাপরাধ ব্যক্তিও শাস্তি পেয়ে যায়। সুতরাং ফরেনসিক বিশেষজ্ঞদের দায়িত্বশীল ভূমিকা পালন অপরিহার্য।

 মন্ত্রী আজ রাজধানীর কৃষিবিদ ইনস্টিটিউশনের অডিটোরিয়ামে ইন্দো-প্যাসিফিক এসোসিয়েশন অভ্ ল মেডিসিন অ্যাভ সাইন্স (ইনপাল্মস) এর ১৩ তম আন্তর্জাতিক কংগ্রেসের জাস্টিস থ্রু ল, মেডিসিন এন্ড সাইন্স সেশনের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, তথ্যপ্রযুক্তির এ যুগে অপরাধীরাও প্রযুক্তির সাহায্য গ্রহণ করে। তাই ন্যায়বিচারের স্বার্থে স্বাস্থ্য বিভাগ, বিচার বিভাগ, তথ্যপ্রযুক্তি বিভাগ-সহ আইন-শৃঙ্খলা বাহিনীর সাথে সমন্বয় খুবই জরুরি।

 উল্লেখ্য এই কংগ্রেসে বাংলাদেশে-সহ বিভিন্ন দেশের ফরেনসিক মেডিসিন বিশেষজ্ঞরা অংশগ্রহণ করছেন।

#

খায়ের/মাহমুদ/রফিকুল/জয়নুল/২০১৯/১৯১০ঘণ্টা

Handout Number : 4691

**Newly joined Japanese Ambassador calls on Foreign Minister**

Dhaka, 11 December :

The newly appointed Japanese Ambassador to Bangladesh Naoki ITO made a courtesy call on Foreign Minister Dr. AK Abdul Momen today at the latter's office. This is the first courtesy call of the Ambassador after presenting credentials to President Md. Abdul Hamid. During the meeting, they seized the opportunity to share major bilateral issues.

Foreign Minister Momen thanked Japan government through the newly appointed Ambassador for concluding MoC (Memorandum of Cooperation) on recruiting ‘Specified Skilled Workers’ by Japan from Bangladesh. Foreign Minister also mentioned that Bangladesh is driving for the digital economy by high-tech manufacturing Hi-Tech-Parks in different places in Bangladesh which are now ready for investment with all necessary off-site infrastructures. In this regard, he sought Japanese investment in Bangladesh’s IT sectors.

Foreign Minister requested support of Japan for early repatriation of the forcefully displaced Myanmar nationals to Bangladesh. Japanese Ambassador reiterated commitment of Japanese humanitarian assistance of Rohingyas in Bangladesh and continued support for safe and voluntary repatriation of Rohingyas to Myanmar and their resettlement.

#

Tohidul/Mahmud/Sanjib/Joynul/2019/1850hours

তথ্যবিবরণী নম্বর : ৪৬৯০

চিত্রতারকাদের ব্যাডমিন্টনে তথ্যসচিব

**সুস্থ জাতি গঠনে ক্রীড়ার বিকল্প নেই**

ঢাকা,২**৬ অগ্রহায়ণ (১১** ডিসেম্বর**) :**

 তথ্যসচিব ও বাংলাদেশ ব্যাডমিন্টন ফেডারেশনের সভাপতি আবদুল মালেক বলেছেন, শারীরিক উদ্যমের পাশাপাশি মানসিক উৎকর্ষ সাধনেও ক্রীড়ার গুরুত্ব অপরিসীম। সুস্থ জাতি গঠনে তাই ক্রীড়াচর্চার কোনো বিকল্প নেই।

 আজ বিকেলে রাজধানীর তেজগাঁওয়ে বাংলাদেশ চলচ্চিত্র উন্নয়ন কর্পোরেশন প্রাঙ্গণে চলচ্চিত্র শিল্পী সমিতির আয়োজনে তারকাদের অংশগ্রহণে 'বিজয় দিবস ব্যাডমিন্টন টুর্নামেন্ট ২০১৯' উদ্বোধনকালে প্রধান অতিথির বক্তব্যে সচিব একথা বলেন।

 আবদুল মালেক বলেন, বাংলাদেশ এ বছর দক্ষিণ এশীয় ক্রীড়ানুষ্ঠান এসএ গেমসে ১৯টি স্বর্ণপদক পেয়ে অনন্য রেকর্ড গড়েছে। এই জয়যাত্রা অব্যাহত রাখতে ক্রীড়াবিদদের পাশাপাশি ক্রীড়ানুরাগীদেরও এগিয়ে আসতে হবে।

 সচিব ব্যাডমিন্টন টুর্নামেন্ট আয়োজনের জন্য চলচ্চিত্র শিল্পী সমিতিকে অভিনন্দন জানান। এ সময় সদ্যপ্রয়াত ১০বার জাতীয় পুরস্কারপ্রাপ্ত চিত্রগ্রাহক মাহফুজুর রহমানের স্মৃতি সংরক্ষণের উদ্যোগ নেয়ার কথাও জানান তিনি।

 শান্তির প্রতীক কবুতর ও রঙিন বেলুন উড়িয়ে টুর্নামেন্ট উদ্বোধন করেন তথ্যসচিব।

 বিএফডিসি'র ব্যবস্থাপনা পরিচালক আবদুল করিম, চলচ্চিত্র শিল্পী সমিতির সভাপতি মিশা সওদাগর, সাধারণ সম্পাদক জায়েদ খান, প্রযোজক সমিতির সভাপতি অভিনয় শিল্পী রোজিনা, মাসুম পারভেজ রুবেল,  মনোয়ার হোসেন ডিপজল, আমিন খান এ সময় শুভেচ্ছা বক্তব্য রাখেন।

#

আকরাম/মাহমুদ/সঞ্জীব/সেলিম/২০১৯/১৮০০ ঘণ্টা

তথ্যবিবরণী নম্বর : ৪৬৮৯

তদবির বাণিজ্য ও দুর্নীতি রোধে লটারির মাধ্যমে বদলি

 --- ভূমিমন্ত্রী

ঢাকা, ২৬ অগ্রহায়ণ (১১ ডিসেম্বর) :

 ভূমিমন্ত্রী সাইফুজ্জামান চৌধুরী বলেছেন, তদবির বাণিজ্য ও এ সম্পর্কিত দুর্নীতি রোধ করে ভূমি সেক্টরে স্বচ্ছতা ও জবাবদিহি নিশ্চিত করতে লটারির মাধ্যমে পদায়ন ও বদলি কার্যক্রম গ্রহণ করা হয়েছে।

 আজ সচিবালয়ে ভূমি মন্ত্রণালয়ের সম্মেলন কক্ষে ভূমি মন্ত্রণালয়ের আওতাধীন ব্যবস্থাপনা বিভাগ ও সেটেলমেন্ট বিভাগের সার্ভেয়ার ও সমমানের পদ (৩য় শ্রেণি) থেকে কানুনগো/উপ-সহকারী সেটেলমেন্ট অফিসার (২য় শ্রেণি) পদে ৫৪৮ জন পদোন্নতিপ্রাপ্ত গণকর্মচারীর পদোন্নতি পরবর্তী পদায়ন/বদলি লটারির মাধ্যমে নির্ধারণ করার কার্যক্রমের উদ্বোধন অনুষ্ঠানে বক্তব্য প্রদান করতে গিয়ে ভূমিমন্ত্রী এ কথা বলেন। এ সময় ভূমি সচিব মোঃ মাক্ছুদুর রহমান পাটওয়ারী উপস্থিত ছিলেন।

 উপস্থিত সাংবাদিকের এক প্রশ্নের জবাবে মন্ত্রী বলেন, নতুন নিয়োগ বিধি তৈরি করা হচ্ছে। এ বিধি অনুসারে মাঠ পর্যায়ে বিভিন্ন পদবীর প্রায় ৭ হাজার নতুন ভূমি কর্মকর্তা নিয়োগ দেয়া হবে। এছাড়া, পিএসসির মাধ্যমে নন-ক্যাডার কানুনগো নিয়োগ করার চিন্তাও করা হচ্ছে। আরেকটি প্রশ্নের জবাবে তিনি বলেন, কোনো কর্মক্ষেত্রে কোনো সরকারি কর্মচারীর পোস্টিং হলে সাধারণত আশা করা হয় তিনি কমপক্ষে ৩ বছর সেখানে দায়িত্ব পালন করবেন। সুতরাং, আজকে যারা বদলি হয়েছেন, তাঁদের কর্মজীবনের পরবর্তী বদলি বিধি মোতাবেক হবে।

 ভূমি সচিব বলেন, সবাই নিজ সুবিধা অনুযায়ী বদলি হতে চায়। দেখা যায়, একই জায়গার জন্য অনেকে তদবির করেন। আবার বদলির জন্য অবৈধভাবে মোটা অঙ্কের অর্থ লেনদেন করার জন্যও অনেকে উপায় খোঁজেন। সে ক্ষেত্রে সংশ্লিষ্ট কর্তৃপক্ষ অনেক সময় বিব্রত বোধ করে।

 প্রশ্নোত্তর পর্ব শেষে মন্ত্রী স্বচ্ছ বাক্স হতে লটারির মাধ্যমে দশজন নতুন পদোন্নতিপ্রাপ্ত গণকর্মচারীর কর্মক্ষেত্রের ঠিকানা তুলে এ বদলি কার্যক্রম উদ্বোধন করেন। এর পর ভূমি সচিব বাকি পদোন্নতিপ্রাপ্ত ব্যক্তির কর্মক্ষেত্রের ঠিকানা স্বচ্ছ বাক্স থেকে লটারির মাধ্যমে তুলে একে একে সবার বদলি ঘোষণা করেন।

 অতিরিক্ত সচিব (মাঠ-প্রশাসন) প্রদীপ কুমার দাস-সহ ভূমি মন্ত্রণালয় ও ভূমি রেকর্ড ও জরিপ অধিদপ্তরের বিভিন্ন পর্যায়ের কর্মকর্তারা এ সময় উপস্থিত ছিলেন।

#

নাহিয়ান/মাহমুদ/সঞ্জীব/জয়নুল/২০১৯/১৮৩০ঘণ্টা

তথ্যবিবরণী নম্বর : ৪৬৮৮

বাণিজ্যমন্ত্রীর সাথে বেলারুশের উপ-পররাষ্ট্রমন্ত্রীর বৈঠক

রপ্তানি পণ্যের তালিকা গেছে বেলারুশে

ঢাকা, ২৬ অগ্রহায়ণ (১১ ডিসেম্বর) :

 বাণিজ্যমন্ত্রী টিপু মুনশি বলেছেন, বেলারুশের সাথে বাংলাদেশের বিপুল বাণিজ্য ও বিনিয়োগের সম্ভাবনা রয়েছে। এ সম্ভাবনাকে কাজে লাগাতে এবং উভয় দেশের বাণিজ্য ও অর্থনৈতিক সহযোগিতা বাড়াতে ইতোমধ্যে চুক্তি এবং প্রটোকল স্বাক্ষর করা হয়েছে। বেলারুশে বাংলাদেশের তৈরিপোশাক, আলু ও বিভিন্ন কৃষি পণ্যের প্রচুর চাহিদা রয়েছে। বাণিজ্য মন্ত্রণালয় থেকে ইতোমধ্যে রপ্তানিযোগ্য পণ্যের তালিকা বেলারুশে পাঠানো হয়েছে।

 বাণিজ্যমন্ত্রীর সাথে আজ বাংলাদেশে সফররত বেলারুশের উপ-পররাষ্ট্রমন্ত্রী Andrei Dapkiunas এর বৈঠককালে বাণিজ্যমন্ত্রী এসব কথা বলেন। এ সময় বাণিজ্য মন্ত্রণালয়ের অতিরিক্ত সচিব (এফটিএ) মরিফা খান উপস্থিত ছিলেন।

 বাণিজ্যমন্ত্রী বলেন, বাংলাদেশে বিপুল পরিমাণ উন্নতমানের আলু উৎপাদিত হচ্ছে। এগুলো বেলারুশে রপ্তানির সুযোগ রয়েছে। আলুর আরো উন্নত জাত আবিষ্কার করতে গবেষণার প্রয়োজন রয়েছে। বাংলাদেশে আলু প্রসেস করার শিল্প গড়ে তোলার বিপুল সম্ভাবনা রয়েছে। এ বিষয়ে বেলারুশ বাংলাদেশকে সহযোগিতা করতে পারে।

 বেলারুশের উপ-পররাষ্ট্রমন্ত্রী বলেন, বেলারুশ বাংলাদেশের সাথে বাণিজ্য ও বিনিয়োগ বাড়াতে আগ্রহী। কৃষি খাতে যন্ত্রপাতি সরবরাহ, কারিগরি সহযোগিতা, গবেষণা এবং ফুড প্রসেস করার সুযোগ রয়েছে। আগামী দিনগুলোতে এক সাথে কাজ করতে আগ্রহী বেলারুশ। বেলারুশের ব্যবসায়ী ও বিনিয়োগকারীরা বাংলাদেশে কাজ করতে আগ্রহী। আগামী দিনে উভয় দেশের বাণিজ্য ও বিনিয়োগ আরো বৃদ্ধি পাবে।

 পরে বাণিজ্যমন্ত্রী বাংলাদেশে সফররত Under-Secretary General of the UN & Executive Secretary of ESCAP Armida Salsiah Alisjahbana  এর সাথে বৈঠক করেন।

#

বকসী/মাহমুদ/সঞ্জীব/সেলিম/২০১৯/১৮৩০ ঘণ্টা

তথ্যবিবরণী নম্বর : ৪৬৮৭

ঢাকায় ৫টি পয়ঃশোধনাগার নির্মাণ করা হবে

--- স্থানীয় সরকার মন্ত্রী

ঢাকা, ২৬ অগ্রহায়ণ (১১ ডিসেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, রাজধানীর পয়ঃবর্জ্য সঠিক উপায়ে নিষ্কাশনের জন্য ৫টি পয়ঃশোধনাগার নির্মাণ করা হবে। ইতিমধ্যে ৩ হাজার ৩১৮ কোটি টাকা ব্যয়ে দাশেরকান্দি পয়ঃশোধনাগার প্রকল্প বাস্তবায়ন করা হচ্ছে। শীঘ্রই পাগলা, রায়েরবাজার, উত্তরা ও মিরপুরে আরো ৪টি পয়ঃশোধনাগার নির্মাণ করা হবে।

 আজ রাজধানীর রামপুরা ব্রিজ সংলগ্ন পয়ঃলিফটিং স্টেশন এবং আফতাবনগরে পূর্ব প্রান্তে নির্মাণাধীন দাশেরকান্দি পয়ঃশোধনাগার প্রকল্প এলাকা পরিদর্শন শেষে সাংবাদিকদের সাথে আলাপকালে মন্ত্রী এসব কথা বলেন।

 মন্ত্রী বলেন, সঠিক উপায়ে স্যুয়ারেজ ব্যবস্থাপনা না করলে ভবিষ্যতে ঢাকা শহর পরিবেশ ও নদীদূষণে অযোগ্য হয়ে যাবে। এ প্রকল্প চালু হলে পয়ঃবর্জ্য পুড়ে ফেলা হবে এবং তরল পরিশোধিত বর্জ্য খালের মাধ্যমে নিষ্কাশন করা হবে। এর ফলে নদী ও পরিবেশ দূষণ কমে আসবে।

 দেশের উন্নয়ন ও ভালো কাজগুলো মানুষের কাছে তুলে ধরতে গণমাধ্যমের প্রতি আহ্বান জানিয়ে মন্ত্রী বলেন, সরকারের ভালো কাজ মানুষের কাছে নিয়ে যেতে হবে। তিনি আরো বলেন, কীভাবে ঢাকা শহরকে দৃষ্টিনন্দন করা যায়, সরকার তার মহাপরিকল্পনা নিয়েছে। এই অপরিকল্পিত শহরকে দূষণমুক্ত করা কঠিন কাজ। তারপরও সমন্বয় করে উন্নয়ন কাজ করা হবে।

 উল্লেখ্য ২০১৫ সালে শুরু হওয়া দাশেরকান্দি পয়ঃশোধনাগার প্রকল্প ২০২২ সালে সম্পন্ন হবে। এ প্রকল্পে চীনের এক্সিম ব্যাংক ঋণ সহায়তা দেবে ২ হাজার ১৮৪ কোটি টাকা এবং বাংলাদেশ সরকার ও ঢাকা ওয়াসা যোগান দেবে ১ হাজার ১৩৪ কোটি টাকা।

 এ সময় স্থানীয় সরকার বিভাগের অতিরিক্ত সচিব মোঃ জহিরুল ইসলাম, ঢাকা ওয়াসার ব্যবস্থাপনা পরিচালক তাসকিন এ খান-সহ মন্ত্রণালয় ও ওয়াসার ঊর্ধ্বতন কর্মকর্তারা উপস্থিত ছিলেন।

#

হাসান/মাহমুদ/সঞ্জীব/জয়নুল/২০১৯/১৭৫৫ঘণ্টা

তথ্যবিবরণী নম্বর : ৪৬৮৬

১২-১৫ ডিসেম্বর জাতীয় স্মৃতিসৌধে সর্বসাধারণের প্রবেশ বন্ধ

ঢাকা, ২৬ অগ্রহায়ণ (১১ ডিসেম্বর) :

 মহান বিজয় দিবস ২০১৯ উদ্যাপন উপলক্ষে সাভার জাতীয় স্মৃতিসৌধ পরিষ্কার পরিচ্ছন্ন করার জন্য আগামী ১২ থেকে ১৫ ডিসেম্বর পর্যন্ত সাভার জাতীয় স্মৃতিসৌধের অভ্যন্তরে সর্বসাধারণের প্রবেশ বন্ধ থাকবে।

 এছাড়া ১৬ ডিসেম্বর প্রত্যুষে রাষ্ট্রপতি, প্রধানমন্ত্রী এবং আমন্ত্রিত অতিথিরা স্মৃতিসৌধ ত্যাগ না করা পর্যন্ত সাভার জাতীয় স্মৃতিসৌধে সর্বসাধারণের প্রবেশ বন্ধ থাকবে।

 জাতীয় স্মৃতিসৌধের পবিত্রতা ও সৌন্দর্য রক্ষায় মুক্তিযুদ্ধ বিষয়ক মন্ত্রণালয়ের পক্ষ হতে সর্বসাধারণের সহযোগিতা কামনা করা হয়েছে।

#

মারুফ/মাহমুদ/সঞ্জীব/জয়নুল/২০১৯/১৭২৫ঘণ্টা

তথ্যবিবরণী নম্বর : ৪৬৮৫

**কৃষিই এ দেশের অর্থনীতির প্রধান হাতিয়ার**

 **-কৃষিমন্ত্রী**

ঢাকা, ২৬ অগ্রহায়ণ (১১ ডিসেম্বর) :

 কৃষিমন্ত্রী ড. মো: আব্দুর রাজ্জাক বলেছেন, কৃষিই এ দেশের কৃষ্টি এবং অর্থনীতির প্রধান হাতিয়ার । তিনি বলেন, দেশে মাথাপিছু আয় বাড়াতে কৃষিকে আধুনিকায়ন ও কৃষিপণ্য প্রক্রিয়াজাত করে রপ্তানি বৃদ্ধি, শিল্প প্রতিষ্ঠান স্থাপনের মাধ্যমে কর্মসংস্থান এবং উদ্যোক্তা সৃষ্টি করা হবে।

 কৃষিমন্ত্রী আজ রাজধানীর খামারবাড়ী কৃষিবিদ ইনস্টিটউশনে Launching Ceremony of Climate Smart Agriculture Investment Plan (CSAIP) & Livestock and Dairy Development Project (LDDP) অনুষ্ঠানে প্রধান অতিথির বক্তৃতায় এসব কথা বলেন।

 ড. রাজ্জাক বলেন, একসময় বাংলাদেশের বাজেটের ১৫-২০ শতাংশ বিদেশি সাহায্য নির্ভর ছিল, বর্তমানে তা ২ শতাংশের নিচে নেমে এসেছে। টেকসই উন্নয়ন লক্ষ্যমাত্রা (এসডিজি) অর্জনের ক্ষেত্রে পুষ্টিমানের বিষয়টি অগ্রগণ্য। বিগতদশকে পোল্ট্রি ও ডেইরিখাতে অভাবণীয় সাফল্য এসেছে উল্লেখ করে মন্ত্রী আরো বলেন, আমিষের চাহিদা মেটাতে দুধ, মাছ, মাংস ও ডিম উৎপাদন দেশে বহুগুণ বেড়েছে।

 কৃষিমন্ত্রী আরো বলেন, জলবায়ু পরিবর্তনের প্রভাব সবার আগে পড়ে শস্য জাতীয় ফসল, মাছ ও প্রাণিজ সম্পদ খাতে। এসব খাতে ব্যাপক সাফল্য আসলেও যেকোনো সময় তা ম্লান হতে পারে। এমডিজি'র অধিকাংশ লক্ষ্য অর্জন করেছি ঠিক একইভাবে এসডিজিও অর্জন করবো। ডেল্টা প্লান ২১০০ গ্রহণ করা হয়েছে। যার ফলে জলবায়ু জনিত সমস্যা মোকাবিলায় বাংলাদেশ সক্ষম হবে। জলবায়ু পরিবর্তনের ক্ষতিকর প্রভাব থেকে কৃষিকে নতুন মাত্রা দিতে কোন অঞ্চলের জন্য কোন ধরনের ফসল প্রয়োজন তা চিহ্নিত করে আবাদ করতে হবে। পানির সুষ্ঠু ব্যবহার করে সেচ পানির অপচয় কমাতে হবে। বিশ্বব্যাংক ৫শ মিলিয়ন ডলারের একটি প্রকল্প গ্রহণ করেছে যা জলবায়ু পরিবর্তন জনীত সমস্যা মোকাবিলায় সহায়ক হবে।

 মৎস্য ও প্রাণি সম্পদ মন্ত্রণালয়ের সচিব মো: রইছউল আলম মণ্ডলের সভাপতিত্বে বিশেষ অতিথি হিসেবে বক্তব্য রাখেন মৎস্য ও প্রাণি সম্পদ প্রতিমন্ত্রী মো: আশরাফ আলী খান খসরু।

#

গিয়াস/অনসূয়া/পরীক্ষিৎ/রেজ্জাকুল/শামীম/২০১৯/১৬৪৬ ঘণ্টা

তথ্যবিবরণী নম্বর : ৪৬৮৪

**আগামীকাল উদযাপিত হবে ডিজিটাল বাংলাদেশ দিবস**

ঢাকা, ২৬ অগ্রহায়ণ (১১ ডিসেম্বর) :

 ‘সংযুক্তিতে উৎপাদন, দেশের হবে উন্নয়ন’ এই প্রতিপাদ্যকে সামনে রেখে আগামীকাল সারাদেশে দ্বিতীয়বারের মতো উদযাপিত হবে ‘ডিজিটাল বাংলাদেশ দিবস-২০১৯’। দিবসটি উপলক্ষে ডাক ও টেলিযোগাযোগ বিভাগ বিস্তারিত কর্মসূচি গ্রহণ করেছে।

আগামী প্রজন্মের জন্য অনুপ্রেরণা সৃষ্টিকারী দিবস হিসেবে এ দিন দুপুর ২ টায় বর্ণাঢ্য শোভাযাত্রা বের করা হবে। বর্ণাঢ্য শোভাযাত্রাটি জাতীয় প্রেসক্লাব থেকে শুরু হয়ে জিপিও চত্ত্বরে গিয়ে শেষ হবে। দিবসটি উপলক্ষে আগামীকাল বিকেল ৩ টায় ডাক অধিদপ্তরের অডিটোরিয়ামে একটি সেমিনারের আয়োজন করা হয়েছে। সেমিনারে প্রধান অতিথি হিসেবে উপস্থিত থাকবেন ডাক ও টেলিযোগাযোগ মন্ত্রী মোস্তাফা জব্বার।

ডিজিটাল বাংলাদেশ দিবসটি জাঁকজমকপূর্ণভাবে উদযাপনের অংশ হিসেবে রাজধানীর গুরুত্বপূর্ণ সড়ক, সড়কদ্বীপে ব্যানার-ফেস্টুন, পোস্টার লাগানো হয়েছে। দিবসটিকে সামনে রেখে বিভিন্ন সরকারি বেসরকারি দপ্তর, সংস্থা নানা কর্মসূচি গ্রহণ করেছে। সারাদেশে জেলা, উপজেলা পর্যায়ে দিবসটি উদযাপনে ব্যাপক প্রস্তুতি গ্রহণ করা হয়েছে। প্রধানমন্ত্রী শেখ হাসিনা ২০০৮ সালে নবম জাতীয় সংসদ নির্বাচনের প্রাক্কালে যে, রুপকল্প ২০২১ বাস্তবায়নের ঘোষণা দেন তার মূল শিরোনাম ছিল ‘ডিজিটাল বাংলাদেশ’। ১২ ডিসেম্বর ২০০৮ তারিখে ডিজিটাল বিল্পবের ঘোষণা আসে। ২০১৭ সালে প্রথমবারের মতো জাতীয় তথ্য ও যোগাযোগ প্রযুক্তি দিবস হিসেবে দিনটি উদযাপিত হলেও গত বছর ২৬ নভেম্বর দিবসটির নাম পরিবর্তন করে সরকার ১২ ডিসেম্বরকে ‘ডিজিটাল বাংলাদেশ দিবস’ হিসেবে উদযাপনের সিদ্ধান্ত নেয় ।

#

আকতারুল/অনসূয়া/পরীক্ষিৎ/জসীম/কুতুব/২০১৯/১৫৫০ ঘণ্টা

তথ্যবিবরণী নম্বর : ৪৬৮৩

**নারীদের মধ্য থেকে নতুন উদ্যোক্তা সৃষ্টি করা হবে**

 **- শিল্প প্রতিমন্ত্রী**

ঢাকা, ২৬ অগ্রহায়ণ (১১ ডিসেম্বর) :

 পিছিয়ে পড়া জনগোষ্ঠী, বিশেষ করে নারীদের মধ্যে থেকে নতুন নতুন উদ্যোক্তা সৃষ্টি করার আহ্বান জানিয়েছেন শিল্প প্রতিমন্ত্রী কামাল আহমেদ মজুমদার। তিনি বলেন, এ বিষয়ে বাংলাদেশ ক্ষুদ্র ও কুটির শিল্প কর্পোরেশন (বিসিক) ও এসএমই ফাউন্ডেশনকে আরো তৎপর হতে হবে।

 আজ রাজধানীর একটি হোটেলে ‘এসএমই নীতিমালা ২০১৯’ বিষয়ে আয়োজিত এক কর্মশালার উদ্বোধন অনুষ্ঠানে প্রধান অতিথির বক্তৃতায় প্রতিমন্ত্রী এ আহ্বান জানান। শিল্প মন্ত্রণালয়, ইউরোপিয় ইউনিয়নের প্রিজম প্রকল্প ও বিজনেস ইনিশিয়েটিভ লিডিং ডেভলপমেন্ট (বিল্ড) যৌথভাবে এই কর্মশালার আয়োজন করে।

 প্রতিমন্ত্রী বলেন, চতুর্থ শিল্প বিপ্লবের প্রস্তুতির অংশ হিসেবে নতুন প্রযুক্তি হস্তান্তর করে দেশীয় মাঝারি, ক্ষুদ্র ও কুটির শিল্পসমূহকে আধুনিক করা হবে। ক্ষুদ্র উদ্যোক্তারা যাতে যুগোপযোগী প্রশিক্ষণ এবং পর্যাপ্ত আর্থিক সহায়তা পেতে পারেন, সেজন্য ‘এসএমই নীতিমালা ২০১৯’–এর আলোকে প্রয়োজনীয় কর্মসূচি বাস্তবায়ন করা হবে। তারা যাতে কোনভাবে হয়রানির শিকার না হন সেজন্য সরকারি প্রতিষ্ঠান ও ব্যাংকের কর্মকর্তাসহ সংশ্লিষ্ট সকলের সহযোগিতা কামনা করেন তিনি। প্রতিমন্ত্রী আরো বলেন, আগামীতে দেশের প্রতিটি উপজেলায় অকৃষি জমিতে শিল্প নগরী স্থাপনের উদ্যোগ গ্রহণ করা হবে।

 শিল্পসচিব মোঃ আবদুল হালিমের সভাপতিত্বে কর্মশালায় বিশেষ অতিথির বক্তৃতা করেন বিসিকের চেয়ারম্যান মোশ্তাক হাসান। বিল্ড’র প্রধান নির্বাহী কর্মকর্তা ফেরদৌস আরা বেগম কর্মশালায় মূল প্রবন্ধ উপস্থাপনা করেন।

#

মাসুম/অনসূয়া/পরীক্ষিৎ/রেজ্জাকুল/শামীম/২০১৯/১৫৪৪ ঘণ্টা

তথ্যবিবরণী নম্বর : ৪৬৮২

**বঙ্গবন্ধুর জন্মশতবার্ষিকী উদ্‌যাপন কমিটির প্রধান সমন্বয়কের সাথে ভারতীয় হাইকমিশনারের সাক্ষাৎ**

ঢাকা, ২৬ অগ্রহায়ণ (১১ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদযাপন কমিটির প্রধান সমন্বয়ক ড. কামাল আবদুল নাসের চৌধুরীর সাথে আজ আন্তর্জাতিক মাতৃভাষা ইনস্টিটিউটে কমিটির কার্যালয়ে ভারতের হাইকমিশনার রীভা গাঙ্গুলি দাশ সাক্ষাৎ করেন ।

 সভায় আয়োজনের নানা দিক নিয়ে বিস্তারিত আলোচনা হয়। হাইকমিশনার বঙ্গবন্ধুর জন্মশতবার্ষিকী উদ্‌যাপনে ভারতের অংশগ্রহণের বিষয়ে আগ্রহ প্রকাশ করেন। এ ব্যাপারে প্রধান সমন্বয়ক বাংলাদেশের মুক্তিযুদ্ধে ভারতের সহযোগিতা ও বঙ্গবন্ধুর সাথে ভারতের জনগণের আন্তরিক সম্পর্কের কথা উল্লেখ করে দুদেশের সম্পর্ক সুদৃঢ় হবে বলে আশাবাদ ব্যক্ত করেন।

#

নাসরীন/অনসূয়া/পরীক্ষিৎ/রেজ্জাকুল/শামীম/২০১৯/১৪০০ ঘণ্টা

তথ্যবিবরণী নম্বর : ৪৬৮১

 **জাতীয় উন্নয়ন ও নিরাপত্তার ক্ষেত্রে পেশাজীবীদের মধ্যে ঐকমত্য সৃষ্টি করতে হবে - স্পিকার**
ঢাকা, ২৬ অগ্রহায়ণ (১১ ডিসেম্বর) :

 স্পিকার ড. শিরীন শারমিন চৌধুরী বলেছেন, জাতির পিতা বঙ্গবন্ধু শেখ মুজিবুর রহমানের নেতৃত্বে বাংলাদেশ স্বাধীন মানচিত্র, পতাকা, ভূখণ্ড ও অনন্য সংবিধান পেয়েছে - যা লক্ষ প্রাণের রক্তের বিনিময়ে অর্জিত। তিনি বলেন, জাতীয় উন্নয়ন ও নিরাপত্তার ক্ষেত্রে সকল পেশাজীবীর মধ্যে সুসংহত ঐকমত্য ও একাগ্রতা সৃষ্টি করতে হবে।

 শিরীন শারমিন গতকাল রাজধানীতে ন্যাশনাল ডিফেন্স কলেজ, বাংলাদেশ আয়োজিত ‘ন্যাশনাল ডিফেন্স কোর্স-২০১৯ ও আর্মড ফোর্সেস ওয়ার কোর্স-২০১৯’ এর গ্র্যাজুয়েশন নৈশভোজে প্রধান অতিথির বক্তৃতায় এসব কথা বলেন।

 স্পিকার বলেন, বিশ্বায়নের যুগে চ্যালেঞ্জ মোকাবিলায় পেশাগত জ্ঞান অর্জনের বিকল্প নাই। পেশাগত দক্ষতা উন্নয়নে এনডিসি ও এএফডব্লিউসি কোর্স খুবই গুরুত্বপূর্ণ। এ সময় তিনি একুশ শতকের চ্যালেঞ্জ মোকাবিলায় ও দেশের উন্নয়নে এনডিসি কোর্সের সকল গ্র্যাজুয়েটদের কাজ করার আহ্বান জানান।

         কোর্সে বিদেশি প্রশিক্ষণার্থীদের অংশগ্রহণ খুবই ইতিবাচক উল্লেখ করে তিনি বলেন এতে অভিজ্ঞতা বিনিময়ের সুযোগ তৈরি হয়।

          অনুষ্ঠানে প্রশিক্ষণার্থীদের পক্ষ থেকে বিমানবাহিনী, নৌবাহিনী, সেনাবাহিনী ও সিভিল সার্ভিসের প্রতিনিধিগণ বক্তব্য রাখেন। ৩১ জন বিদেশিসহ ১২২ জন প্রশিক্ষণার্থী এবং ফ্যাকাল্টি মেম্বার ও স্টাফ অফিসারগণ এসময় উপস্থিত ছিলেন।

#

তারিক/অনসূয়া/পরীক্ষিৎ/শামীম/২০১৯/১২৩৮ ঘণ্টা

তথ্যবিবরণী নম্বর : ৪৬৮০

**স্ক্রল আকারে প্রচারের জন্য**

সকল ইলেকট্রনিক মিডিয়া

ঢাকা, ২৬ অগ্রহায়ণ (১১ ডিসেম্বর) :

 সকল ইলেক্ট্রনিক মিডিয়ায় নিম্নোক্ত বিষয়টি স্ক্রল আকারে প্রচার করার জন্য অনুরোধ করা হলো :

 ‘সত্য-মিথ্যা যাচাই আগে, ইন্টারনেটে শেয়ার পরে’ এই প্রতিপাদ্য নিয়ে আগামীকাল ১২ ডিসেম্বর ‘ডিজিটাল বাংলাদেশ দিবস-২০১৯’ উদ্‌যাপিত হবে। বিস্তারিত জানতে <http://dbd19.com>.

#

শহিদুল/অনসূয়া/আসমা/২০১৯/১১০০ ঘণ্টা